Հավելված

Աբովյան համայնքի ավագանու 2017 թվականի   
 դեկտեմբերի -ի N որոշման

**ՔԱՂԱՔԱՇԻՆԱԿԱՆ ԿԱՆՈՆԱԴՐՈՒԹՅՈՒՆ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՈՏԱՅՔԻ ՄԱՐԶԻ ԱԲՈՎՅԱՆ ՀԱՄԱՅՆՔԻ**

Սույն կանոնադրությամբ սահմանվում են Հայաստանի Հանրապետության Կոտայքի մարզի Աբովյան համայնքի տարածքում քաղաքաշինական գործունեության իրականացման առանձնահատկությունները` ելնելով համայնքի պատմականորեն ձևավորված ավանդույթների և պատմաճարտարապետական միջավայրի պահպանման անհրաժեշտությունից:

**I. ԸՆԴՀԱՆՈՒՐ ԴՐՈՒՅԹՆԵՐ**

Քաղաքաշինական կանոնադրությամբ ամրագրված պայմանները ներառվում են համայնքի ղեկավարի կողմից կառուցապատողին տրամադրվող ճարտարապետահատակագծային առաջադրանքում` համապատասխան դրույթներ ամրագրելով առաջադրանքի ձևի «Լրացուցիչ պայմաններ» բաժնում:

**II. ՀԱՄԱՅՆՔԻ ՔԱՂԱՔԱՇԻՆԱԿԱՆ ԱՎԱՆԴՈՒՅԹՆԵՐԸ**(Ճարտարապետության առանձնահատկությունները և շինարարության տեխնոլոգիաները)

Հայ մեծ լուսավորիչ Խաչատուր Աբովյանի անունը կրող քաղաքը հիմնադրվել է 1963 թվականին։ Աբովյան համայնքը գտնվում է Երևանից դեպի հյուսիս՝ 16 կմ հեռավորության վրա, ծովի մակարդակից 1450 մ /միջին նիշ/ և 36 կմ հեռավորությամբ մարզկենտրոն Հրազդան քաղաքից, Հրազդան և Ազատ գետերի հովիտների միջև, Կոտայքի ընդարձակ սարահարթում։ Քաղաքի հյուսիս-արևելյան մասում բարձրանում է Գեղամա լեռնաշղթան, հյուսիսում՝ Հատիս լեռն ու Գութանասարն են, արևմուտքում ձգվում է Հրազդանի կիրճը, իսկ հարավում՝ Նորքի բարձունքը:    
 Աբովյան համայնքի տարածքը գտնվում է 1438-1491 մ բացարձակ նիշերի սահմաններում։  
 Կլիմայական տեսակետից ուսումնասիրվող տարածքը մտնում է չափավոր ցուրտ ձմեռով և տաք ամառով բնորոշվող գոտու մեջ։  
 Հողի սառեցման խորությունը՝ 80սմ է։ Ձյան ծածկույթի միջին բարձրությունը՝ 25 սմ։ Ձյունե ծածկույթի կշիռը՝ 700 ն/մ2։

Աբովյան համայնքի վարչական տարածքում է գտնվում մ.թ.ա. կառուցված հանրահայտ «Դարանի» ամրոց-բնակատեղին և հնագույն պատմություն ունեցող «Դարանի» գյուղը (նախկին Էլար)։ Աբովյան համայնքի հատակագծային կառուցվածքը ներդաշնակ է տարածքի ռելիեֆին։ Հասարակական կենտրոնը զբաղեցնում է հարթ ստորոտը, որին ամֆիթատրոնի ձևով հարավից, արևելքից և հյուսիսարևելքից շրջապատում են մեղմ թեքությամբ լանջերը և դրանց վրա տարածվող բլրակներն ու հարթակները։ Լանջերի թեք հատվածները նախատեսված են կանաչապատ գոտիների համար, իսկ հարթակներով սփռվում են միկրոշրջանները։ Դրանք ի սկզբանե նախատեսվեցին բնակելի բազմաբնակարան շենքերի կառուցապատման համար։ Ներկայումս 1-4 միկրոշրջանները հիմնականում կառուցապատված են 4-5-9 հարկանի ու 12-16 հարկանի բազմաբնակարան շենքերով, դպրոցներով, մանկապարտեզներով, սպասարկման, առևտրի ու ինժեներական ենթակառուցվածքների տարբեր կառույցներով։ 7-րդ և 8-րդ միկրոշրջանների կառուցապատումը 90-ական թվականների ընթացքում իրականացվեց տնամերձ հողամասերով՝ սակավահարկ առանձնատներով։ Հարավային մասը զբաղեցնում է հին գյուղական կառուցապատումը, իսկ ավելի հարավ՝ Աբովյանի հարավային արդյունաբերական հանգույցը։

**III. ՀԱՄԱՅՆՔՈՒՄ ԱՌԿԱ ՊԱՏՄԱՄՇԱԿՈՒԹԱՅԻՆ ՀՈՒՇԱՐՁԱՆՆԵՐԸ**

Աբովյան համայնքի տարածքում գտնվող Էլար գյուղը Հայաստանի հինավուրց բնակավայրերից է, մարդը այստեղ բնակութուն է հաստատել քարե դարից սկսած։ Ստեփանոս Օրբելյանի տեղեկության համաձայն, Իվանե Աթաբեկը Էլարը շնորհել է Լիպարիտ Օրբելյանին որպես կալվածք /13-րդ դ./։ 19-րդ դ. Վերջին Էլարը 25-30 տնից բաղկացած գյուղ էր և պահակակետ սահմանի վրա։ 19-րդ դարի 60-ական թթ. Մեսրոպ Սմբատյանը առաջին անգամ հրապարակեց Էլարում գտնված Արգիշտի Ա-ի ուրարտական սեպագիր արձանագրությունը, որտեղ խոսվում էր Ուլուանի երկիր՝ Դուրանի / Էլարի նախաուրարտական շրջանի անունը/ քաղաքի նվաճման մասին։ Վաղ բրոնզեդարյան հինգ բնակատեղիների, ամրոցի և դամբարանադաշտի պեղումներից ի հայտ են եկել բրոնզե դարի երեք փուլերի աշխատանքի գործիքներ, սև փայլեցրած խեցեղեն, գունազարդ խեցեղեն, զենքեր, պերճանքի առարկաններ, որոնք վկայում են Էլարի սերտ կապերի մասին Անդրկովկասի ու Մերձավոր Արևելքի մշակույթային կենտրոնների հետ։   
 Աբովյան համայնքի պատմամշակույթային ժառանգությունը ներկայացված է ստորև բերված ՀՀ պատմության և մշակույթի հուշարձանների պահպանման պետական ցանկում։

|  |  |  |  |  |  |
| --- | --- | --- | --- | --- | --- |
| հ/հ | Անվանումը | ժամանակը | դիրքը | Նշանը | վիճակը |
| 1 | Ամրոց «Դարանի» | Ք.ա. 3-1 հազ | Էլար թաղ. | Հ |  |
| 1.1 | Միջնաբերդ | Ք.ա. 3-1 հազ | Էլար թաղ. | Հ |  |
| 1.2 | Դամբարանադաշտ | Ք.ա. 3-1 հազ | Միջնաբերդից ամ | Հ |  |
| 1.3 | Դամբարանադաշտ | Ք.ա. 3-1 հազ | Ավազահանքի մոտ | Հ | ավերված |
| 2 | 2-րդ աշխարամարտի ռազմագերիների գերեզմանոց | 20-րդ դ. կես | Գազի նախկին գրասենյակի ու «Դարանի» հանրախանութի մոտ | Հ |  |
| 3 | Եկեղեցի Սբ. Ստեփանոս | 1851թ. | Էլար թաղ. | Հ |  |
| 3.1 | Զանգակատուն | 19-րդ դ. | Կից եկեղեցուն հվ-ից | Տ |  |
| 3.1.1 | Խաչքար | 12-13-րդ դդ | Ագուցված հվ պատի մեջ | Հ |  |
| 3.1.2 | Տապանաքար | 1612թ. | Ագուցված հվ պատի մեջ | Տ | արձանագիր |
| 3.1.3 | Տապանաքար | 16-17-րդ դ. | Ագուցված հվ պատի մեջ | Տ |  |
| 3.2 | գերեզմանոց | 15-20-րդ դդ. | Եկեղեցու շուրջը | Տ |  |
| 3.2.1 | Խաչքար | 16-17-րդ դդ | Եկեղեցու բակում | Հ |  |
| 3.2.2 | կոթող | 5-6-րդ | Եկեղեցու պարսպի վրա կանգնեցված | Հ |  |
| 3.2.3 | Տապանաքար | 1689թ. |  | Տ | Արձանագիր |
| 4 | Կոթող «Կապույտ խաչ» |  | Քաղաքի կենտրոնում, թիվ շենք բակում եկեղեցուց 2 կմ հս | Հ |  |
| 5 | Հուշահամալիր Հայաստանը Ռուսաստանին միացման 150 ամյակի | 1978 | Քաղաքի կենտրոնում | Հ |  |
| 6.1 | Հայ և ռուս ժող. բարեկամության թանգարան | 1978 | Քաղաքի կենտրոնում | Հ |  |
| 6.2 | Հուշարձան Խաչատուր Աբովյանին | 1978 | Քաղաքի կենտրոնում | Հ |  |
| 7 | հուշաղբյուր | 1974թ. | Էլար թաղամասում | Հ |  |
| 8 | Հուշարձան ԵԱԶ | 1977թ. | Էլար թաղամասում | Հ | 2-րդ աշխարամարտի զոհերի |
| 9 | Հուշարձան ԵԱԶ |  | Էլար թաղամասում | Հ |  |
| 10 | Հուշարձան Տրդատ Գ արքայի | 1976թ. | Սարալանջ թաղամաս | Հ |  |

Սբ. Ստեփանոս եկեղեցին կառուցվել է 1851թ. քաղաքի հարավային եզրին Էլար թաղամասում։ Եռանավ, խորանի երկու կողմերում ավանդատներով, մուտքը հվ-ից, փայտաշեն ծածկով եկեղեցի է: Եկեղեցին կառուցված է տեղական տուֆից, անկյունաքարերը, լուսամուտների շրջանակները, մուտքի շրջանակը սրբատաշ տուֆով, խուլ պատերը շարված են ճեղքված կիսամշակված քարով, խառն շարվածքով և կրաշաղախով։

**IV. ՊԱՀՊԱՆՄԱՆ ԵՆԹԱԿԱ ՇԵՆՔԵՐ, ՇԻՆՈՒԹՅՈՒՆՆԵՐ**

Աբովյան համայնքն ունի 256 բնակելի շենք, որից 5 հանրակացարանային շենքը վթարային են, այդ թվում 2-ը՝ 4-րդ կարգի, 3-ը՝ 3-րդ կարգի։ Աբովյանի բնակֆոնդի ընդհանուր մակերեսը կազմում է 750 000 քառակուսի մետր։ Բնակարանների մոտ 99%-ը սեփականաշնորված է, մոտ 1 %-ը՝ առայժմ համայնքային սեփականություն է։ Համայնքի 168 բարձրահարկ շենքերում կան 290 վերելակներ։ Համայնքի տարածքում  հաշվառված  են  օրինական  և  ինքնակամ կառուցված  ավտոտնակներ։   
 Աբովյան համայնքի տարածքային զարգացումը անընդմեջ շարունակվող գործընթաց է։ Այն պետք է կատարվի քաղաքաշինական գոտևորման ու տարածքային պլանավորման հաջորդական փուլերով՝ նախագծում, շինարարություն, նոր թաղամասերի շահագործում, հին ֆոնդերի արդիականացում և վերակառուցում։ Համայնքի տարածքային երկարաժամկետ կայուն զարգացումը կարող է իրական դառնալ նոր ծրագրերի ձեռնարկման նպատակով՝ սոցիալական և տնտեսական  ներդրումային  գրավչության  մեծացման  դեպքում։  
 Համայնքի հասարակական կենտրոնի համար նախատեսված տարածքում մի քանի հասարակական շենքերի կառուցումից հետո (քաղաքապետարան, հանրախանութ, մշակույթի պալատ, թանգարան, հյուրանոց, ավտոկայան և այլ) հիմք դրվեց քաղաքի կենտրոնի կազմավորման համար։ Առաջին միկրոշրջանում կառուցած կինոթատրոնի շուրջ գոյացավ և բնակչության կողմից ընդունվեց ինքնաբուխ կենտրոնը, որն իր ճանաչումն է պահպանում մինչ այսօր։ Այն գտնվում է մեծ աղեղնաձև մայրուղու և բնակելի փողոցներից մեկի խաչմերուկում, քաղաքի ներկայիս ամենաբանուկ հանգույցում։ Շուկայական հարաբերությունների անցման տարիներին այստեղ վերջին 10-15 տարիների ընթացքում, առաջացան առևտրի ու կենցաղային սպասարկման մասնավոր օբյեկտների, հասարակական տրանսպորտի կանգառների ու կայանատեղերի հանգույցներ։  
 Ընդհանուր առմամբ Աբովյան համայնքի համար կարևոր քաղաքաշինական խնդիր է դրվում հանգամանորեն ուսումնասիրել այստեղ գոյացած սոցիալ-տնտեսական, բարոյահոգեբանական, քաղաքաշինական իրավիճակը։   
 Համայնքի հասարակական համակարգի վերակազմավորումը, կենտրոնական հատվածի կառուցապատման ակտիվացումը, սպասարկման առաջնային օբյեկտների կահավորումը, ավտոկայանատեղերի ապահովումը, բարեկարգումը կարող է թարմ շունչ հաղորդել ներքին քաղաքաշինական իրավիճակին, խթանել տարաբնակեցման համակարգում համայնքի դերի ու տնտեսական զարգացմանը։   
 Աբովյանում գործում են նաև տարբեր հասարակական և ստեղծագործական կազմակերպություններ։  
 Սպասարկման օբյեկտներից են՝ կապի և բանկային բաժանմունքները, սրճարանները, ճաշարաններն ու ռեստորանները, շուկաները և այլն։  
 Համայնքի տարածքում գործում են հիվանդանոցը, ծննդատունը, պոլիկլինիկան, հանրապետական կլինիկական տուբերկուլյոզային հիվանդանոցը, հանրակրթական դպրոցներ, մանկապարտեզներ, մասնավոր ԲՈՒՀ, «Հայ և ռուս ժողովուրդների բարեկամության թանգարանը», քաղաքային մարզադաշտը, արդյունաբերական, շինարարական, տրանսպորտային, գյուղատնտեսական ձեռնարկություններ։

**V. ՀԱՄԱՅՆՔԻ ՏԱՐԱԾՔՈՒՄ ԽՐԱԽՈՒՍՎՈՂ ՃԱՐՏԱՐԱՊԵՏԱԿԱՆ ՈՃԸ ԵՎ ՇԻՆԱՐԱՐԱԿԱՆ ՏԵԽՆՈԼՈԳԻԱՆ**

Աբովյան համայնքը բնակեցման համար ավելի բարենպաստ պայմաններ ունի, քան Արարատյան հարթավայրի, Հրազդանի սարահարթի կամ Սևանի ավազանի համայնքները՝ բնակլիմայական, քաղաքաշինական, ինժեներական ենթակառուցվածքների հագեցվածությամբ, տարածքային ռեսուրսների առկայությամբ, ինչպես նաև բարենպաստ սեյսմիկ պայմաններով։  
 Աբովյան համայնքում Խորհրդային ժամանակներից արդեն ձևավորվել է որոշակի ճարտարպետական ոճ։ Քաղաքի հիմնական կերպարը ձևավորում են 5-16 հարկանի բնակելի շենքերը և մոդեռնիստական ոճով, պարզ, լակոնիկ ճարտարապետությամբ հասարակական շենքերը՝ հիմնականում հասարակական կենտրոնում։   
 Նույն ճարտարապետական ոճը խրախուսվում է պահպանել նաև ժամանակակից ճարտարապետության մեջ։ Ի տարբերություն հանրապետության այլ համայնքների, որտեղ կան քարի ճարտարապետության հին դրսևորումներ Աբովյանը զուրկ է դրանից։   
 Նոր Աբովյանը պատկերացվում է կանաչ բուլվարներով, լայն ճանապարհներով, պարզ լակոնիկ ճարտարապետությամբ մեծ ապակեպատ մակերեսներով, ակտիվ գովազդներով, ժամանակակից նյութերի կիրառմամբ փողոցներով համայնք։   
 Նոր կառույցները հիմնականում կարկասային շենքեր են՝ երեսապատված քարի կամ ալիգաբոնդերի տեսականիով հնարավորինս մեծ բացվածքներով։  
 Նկատի ունենալով Աբովյանում  սեզոնային ուժեղ քամիները, օգտագործում են հիմնականում ծառատունկ և կանաչ ծածկույթներ խուսափելով տենտերի և մարկիզների կիրառումից։  
 Համայնքում գերիշխող երանգներն են սպիտակ, մոխրագույն, կրեմագույն, ծիրանագույն երանգները, կապտականաչ հայելային ապակիները և այլն։   
 Աբովյան համայնքի փողոցները հիմնականում ասֆալտապատ են։ Մայթերը աստիճանաբար փոխարինվում են բետոնե սալիկներով և քարե խճանկարներով։  
 Ավտոկայանատեղերի ապահովումը դարձել է խիստ պահանջ՝ ինչպես բնակելի շենքերի, այնպես էլ սպասարկման օբյեկտների համար։   
 Բոլոր սպասարկման օբյեկտներն ապահովվում են հաշմանդամների անվասայլակների  5-10% թեքությամբ հարթակներով։   
 Այգիների վերակառուցումների ժամանակ աշխատում ենք կիրառել ժամանակակից բուսական ձևավորումներ, փոքր ճարտարապետական ձևերի և գեղարվեստական էլեմենտների, նստարանների և լույսերի համադրությամբ։   
 Գլխավոր ճանապարհների ցանցին հարող պարիսպները և ցանկապատերը աշխատում ենք պահել կիսաբաց, քարի և մետաղական ճաղաշարերի զուգակցումով։  
 Աբովյան համայնքի բնակարանային ֆոնդի հեռանկարային զարգացումը պետք է նպատակաուղղվի ինչպես նոր տարատեսակ բնակարանների ստեղծմանը, այնպես էլ գոյություն ունեցող բնակարանային ֆոնդի արդիականացմանը վերափոխմանն ու բարելավմանը։  
 Բնակեցման համար Աբովյանի գրավչությունը բարձրացնելու համար կպահանջվի համայնքի բնակարանային շուկայի լայն տեսականու ստեղծումը, Երևանի համեմատ բնակարանային շուկայում ավելի նպաստավոր պայմանների կիրառման միջոցով։